Westervees

**Westervees** () is en Dörp in de Gemeen Scheeßl in’n Landkreis Rodenborg, Neddersassen. Binnen de Gemeen billt de Oort de polietsche Oortschop Westervees.

## Geografie

De Oort liggt in’n Westen von de Lümbörger Heid. Dat Water ut dat Rebeed flütt över’n Kröpelbeek na de Veers hen af. In’n Noorden över de Beek hen na de Wümm. Dat Land an de Veers is as Naturschuulrebeed Veersdaal schuult.

De Naveröörd sünd Lauenbrüch in’n Noorden, Benkeloh un Oostervees in’n Noordoosten, Deepen un Hemslingen in’n Süüdoosten, Brookel, Wensbrook, Badlsdörp un Wohlsdörp in’n Süüdwesten, Veers un Veersbrügg in’n Westen un Scheeßl un Varel in’n Noordwesten.

## Historie

De Oort Vees kummt 1082 toeerst in de Oorkunnen vör. De Ünnerscheed twüschen Westervees un Oostervees warrt toeerst üm 1320 rüm maakt.

De Veeser Möhl is en Windmöhl, de 1874 an de Straat na Oostervees boot worrn is. De Möhl is bet 1985 lopen, siet 1946 aver blots noch elektrisch.

In’n Eersten Weltkrieg sünd 24 Soldaten ut Westervees fullen oder vermisst un in’n Tweten Weltkrieg 38.

### Verwaltungsgeschicht

In de Franzosentied von 1810 bet 1814 hett de Oort to de Mairie Lauenbrüch in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is.

De Oort is an’n 1. März 1974 mit de Gemeenreform in Neddersassen Deel von de Gemeen Scheeßl worrn. Sietdem billt Westervees en Oortschop mit egen Oortsraad mit negen Maten un Oortsbörgermeester.

### Inwahnertall

### Religion

Westervees is evangeelsch-luthersch präägt un höört to dat Kaspel von de Lucas-Kark in Scheeßl.

För de Kathoolschen is de Corpus-Christi-Kark in Rodenborg tostännig.

De Karkhoff Westervees liggt an de Straat *Tavenhorn* un is 1928 inricht worrn. De Kapell op’n Karkhoff is 1971 boot worrn.

### Oortsraad

Bi de Wahlen to’n Oortsraad in Westervees gifft dat en Eenheitslist ahn Parteien.

;Liddmaten:
* 2016:
*: Christian Götze, Andreas Heitmann, Kerstin Heitmann, Silvia Huch, Ralf Jürges, Karsten Peters, Martin Riebesell, Björn Hendrik Seel, Florian Wahlers

### Börgermeesters/Oortsbörgermeesters

Börgermeesters:

Oortsbörgermeesters:

## Kultur

En Denkmaal för de Fullenen ut de twee Weltkrieg’ steiht in Westervees op’n Karkhoff.

### Verenen

De Schüttenvereen Westervees is an’n 29. Mai 1924 grünnt worrn un de Sportvereen Blau-Witt Westervees an’n 18. August 1966.

## Weertschop un Infrastruktur

Westervees hett en egene freewillige Füürwehr, de 1901 grünnt worrn is.

### Verkehr

Dör Westervees löppt de Landsstraat 131, de in’n Noordwesten na Scheeßl an de Bundsstraat 75 ran geiht un in’n Süüdoosten över Deepen na Hemslingen an de Landsstraat 170. De L&nbsp;131 warrt in Westervees krüüzt von de Kreisstraat 211, de in’n Süüdwesten na Badlsdörp un Wohlsdörp föhrt un in’n Noordoosten na Oostervees un Fintel. De B&nbsp;75 geiht von Scheeßl in’n Süüdwesten na Rodenborg un Otterbarg un in’n Noordoosten över Lauenbrüch na Töst un Bookholt.

De nächste Autobahn is de Autobahn 1 (Afsnidd Hamborg–Bremen). De Opfohrten 48 Elsdörp un 47 Zittens doot all beid so 19 Kilometer in’n Noordwesten von Westervees liggen.

De nächste Bahnhoff is so bi veer Kilometer wied weg in’n Noordwesten de Bahnhoff Scheeßl an de Bahnlien Hamborg–Bremen.

### Scholen

Dat Dörp hett en egen Kinnergoorn. Na School gaht de Kinner ut Westervees op de Grundschool Scheeßl.

Dat eerste Schoolhuus för Westervees is 1686 boot worrn. Ne’e Schoolhüüs sünd denn 1822, 1852 un 1911 boot worrn. 1972 hett de Volksschool in Westervees dichtmaakt un de Kinner kemen na Scheeßl.

## Footnoten





## Weblenken

* Websteed över dat Dörp (hoochdüütsch)